作者：程珌
词牌/韵律：宝鼎现

paragraphs: 绿杨欲舞，红杏微笑，春工渐侈。
试偻指、自从嘉定，数到宝庆□□里。
无一岁、不书年大有，问元功谁燮理。
□□□、於变雍熙，如此自当千岁。
况是端笏蓬莱陛。
但看雍容、玉立山峙。
炼五色、补天无迹，扶日天衢光四被。
安清祐、填群心声色，恬然如谈笑耳。
更八荒、民生奠枕，此著又当千岁。
又况善述先猷，严武备、不开边鄙。
阴功遍南北，千岁未多畴祉。
且说总是三千岁。
此际方岐嶷。
听今日、处处笙歌，何止南楼十二。